26.4.2023
SK
Úradný vestník Európskej únie
L 111/5
Členské štáty už sú povinné poskytovať súhrnné informácie o uzavretých prevodoch v súlade s vykonávacím nariadením Komisie (EÚ) 2020/1208 (13).
Súhrn poskytnutých informácií sa po zostavení Komisiou a v elektronickej forme sprístupní do troch mesiacov od prijatia správ členských štátov, pričom sa uvedie rozpätie cien zaplatených za jednotlivé transakcie s ročne pridelenými emisnými kvótami.
Okrem toho môžu členské štáty v rámci dvoch období medzi uverejnením vykonávacích aktov uvedených v článku 38 ods.
4 nariadenia (EÚ) 2018/1999 a začiatkom postupu kontroly súladu podať Komisii správu o uzavretých prevodoch v 15. dni každého mesiaca.
Okrem toho sa členské štáty vyzývajú, aby v záujme uľahčenia výmeny informácií o zamýšľaných prevodoch kontinuálne aktualizovali relevantné informácie.
Súhrn získaných informácií zostavuje Komisia a sprístupňuje ho včas v elektronickej forme.
V záujme zlepšenia transparentnosti by členské štáty mali pred akýmkoľvek účinným prevodom informovať Výbor pre zmenu klímy zriadený nariadením (EÚ) 2018/1999 o svojom zámere pristúpiť k prevodu časti svojich ročne pridelených emisných kvót na daný rok.
Preto je vhodné nariadenie (EÚ) 2018/1999 zmeniť.
(19)
Zo strany niektorých členských štátov je možné, aby na účely splnenia podmienok nariadenia (EÚ) 2018/842 zohľadnili obmedzené zrušenie emisných kvót v systéme EU ETS (ďalej len „flexibilita EU ETS“).
Z tých členských štátov, ktoré sú oprávnené, dva nevyužili flexibilitu EU ETS a jeden ju nevyužil v plnej miere.
Vzhľadom na zvýšenú úroveň ambícií stanovenú v tomto nariadení by sa týmto členským štátom mala poskytnúť nová možnosť využiť alebo viac využívať túto flexibilitu.
Preto je vhodné stanoviť pre uvedené členské štáty novú lehotu, v rámci ktorej môžu Komisii oznámiť zámer uvedenú flexibilitu využiť alebo viac využívať.
Okrem toho vzhľadom na osobitú štruktúru hospodárstva Malty je vnútroštátny cieľ zníženia emisií skleníkových plynov tohto členského štátu založený na hrubom domácom produkte na obyvateľa výrazne vyšší ako jeho potenciál nákladovo efektívneho zníženia.
Preto je namieste zvýšiť prístup Malty k tejto flexibilite bez ohrozenia cieľa znížiť emisie skleníkových plynov v Únii do roku 2030.
(20)
Okrem flexibility EU ETS možno na účely splnenia podmienok nariadenia (EÚ) 2018/842 zo strany členských štátov vziať do úvahy obmedzené množstvo čistého odstraňovania a čistých emisií z LULUCF (ďalej len „flexibilita LULUCF“).
S cieľom zabezpečiť vynaloženie dostatočného úsilia na zmiernenie zmeny klímy do roku 2030 je namieste obmedziť využívanie flexibility LULUCF rozdelením využívania flexibility LULUCF na dve samostatné obdobia, pričom každé z nich bude obmedzené limitom zodpovedajúcim polovici maximálneho množstva celkového čistého odstraňovania stanoveného v prílohe III k nariadeniu (EÚ) 2018/842.
Takisto je vhodné zosúladiť názov uvedenej prílohy s nariadením (EÚ) 2018/841 po jeho zmene delegovaným nariadením Komisie (EÚ) 2021/268 (14).
V dôsledku toho už nie je potrebné, aby sa v nariadení (EÚ) 2018/842 splnomocnila Komisia prijímať delegované akty na zmenu názvu jeho prílohy III.
Článok 7 ods.
2 nariadenia (EÚ) 2018/842 by sa preto mal vypustiť.
(21)
Ak Komisia zistí, že členský štát nedosahuje dostatočný pokrok pri plnení svojich ročných úrovní emisií podľa nariadenia (EÚ) 2018/842, mali by sa posilniť mechanizmy nápravných opatrení podľa uvedeného nariadenia s cieľom umožniť rýchle a účinné kroky.
Je preto vhodné preskúmať požiadavky, ktoré sa vzťahujú na plány nápravných opatrení, ktoré majú predložiť členské štáty Komisii v prípade, že sa nedosiahne dostatočný pokrok.
(22)
Únia a jej členské štáty sú zmluvnými stranami Dohovoru Európskej hospodárskej komisie Organizácie Spojených národov o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (15) (ďalej len „Aarhuský dohovor“).
Verejná kontrola a prístup k spravodlivosti sú základnými prvkami demokratických hodnôt Únie a nástrojmi na ochranu právneho štátu.
(13) Vykonávacie nariadenie Komisie (EÚ) 2020/1208 zo 7. augusta 2020 o štruktúre, formáte, postupoch predkladania a preskúmaní informácií nahlasovaných členskými štátmi podľa nariadenia Európskeho parlamentu a Rady (EÚ) 2018/1999, ktorým sa zrušuje vykonávacie nariadenie Komisie (EÚ) č. 749/2014 (Ú. v.
EÚ L 278, 26.8.2020, s. 1).
(14) Delegované nariadenie Komisie (EÚ) 2021/268 z 28. októbra 2020, ktorým sa mení príloha IV k nariadeniu Európskeho parlamentu a Rady (EÚ) 2018/841, pokiaľ ide o lesné referenčné úrovne, ktoré majú členské štáty uplatňovať v období 2021 – 2025 (Ú. v.
EÚ L 60, 22.2.2021, s. 21).
(15) Ú. v.
EÚ L 124, 17.5.2005, s.
4.